Die Tournaisium is die onderste chronostratigrafiese etage sowel as geologiese tydsnede in onderskeidelik die sisteem en periode Karboon. Dit verwys dus na ’n tydperk sowel as die gesteentes wat in dié tydperk gevorm het. Die Tournaisium was van sowat 358,9 tot 346,7 miljoen jaar gelede. Dit is voorafgegaan deur die Famennium, die laaste etage/tydsnede van die Devoon, en gevolg deur die Viséum. Die etage is genoem na die Oos-Belgiese stad Doornik (Franse naam: Tournai). Die basis van die Tournaisium word gedefinieer deur die eerste voorkoms van die Conodonta Siphonodella sulcata, wat in die ontwikkeling van Siphonodella praesulcata tot Siphonodella sulcata lê, en die bokant deur die eerste voorkoms van die Foraminifera Eoparastaffella simplex. In die biostratigrafie word die etage met behulp van Conodonta ingedeel in die volgende agt biosones: sone van Gnathodus pseudosemiglaber/Scaliognathus anchoralis; sone van Gnathodus semiglaber/Polygnathus communis; sone van Dollimae bouckaerti; sone van Gnathodus typicus/Siphonodella isosticha; sone van Siphonodella quadruplicata/bo-sone van Patrognathus andersoni; onder-sone van Patrognathus andersoni; sone van Patrognathus variabilis; sone van Patrognathus crassus. Gradstein et al.